MTLS ขยับบวก 3.77%  ลุ้นกำไร Q4/60 ทำนิวไฮ แนะซื้อเป้า 44 บ.อัพไซด์เกือบ 11%
MTLS ขยับบวก 3.77%  ลุ้นกำไร Q4/60 ทำนิวไฮ แนะซื้อเป้า 44 บ.อัพไซด์เกือบ 11% โดย ณ เวลา 15.37 น. อยู่ที่ระดับ 41.25 บาท บวก 1.50 บาท หรือ 3.77% ด้วยมูลค่าซื้อขาย 467.42 ล้านบาท
26 ม.ค. 2561

ผู้สื่อข่าวรายงานว่า บริษัท เมืองไทย ลิสซิ่ง จำกัด (มหาชน) หรือ MTLS ณ เวลา 15.37 น. อยู่ที่ระดับ 41.25 บาท บวก 1.50 บาท หรือ 3.77% ด้วยมูลค่าซื้อขาย 467.42 ล้านบาท

บล.กสิกรไทย ระบุในบทวิเคราะห์วันนี้(25 ม.ค.60) ผลประกอบการกลุ่มสินเชื่อที่มีหลักประกันมีโอกาสออกมาดีกว่าคาด MTLS โดดเด่น : แม้กลุ่มธนาคาร 8 แห่งที่ KS Research ออกบทวิเคราะห์จะมีกำไรรวมในงวดไตรมาส 4/60 ย่ำแย่ 3.52 หมื่นล้านบาท -12% เทียบช่วงเดียวกันของปีก่อน และ -5% เทียบไตรมาสก่อนหน้า ทำให้ทั้งปี 2560 มีกำไรรวม 1.49 แสนล้านบาท -5.5% เทียบช่วงเดียวกันของปีก่อน แต่สาเหตุหลักมาจากการตั้งสำรองเป็นหลัก
ขณะที่กำไรจากการดำเนินงานปกติปี 2560 ยังเห็นการเติบโตที่ดี 3.7% เทียบช่วงเดียวกันของปีก่อน สอดคล้องกับการเติบโตของสินเชื่อ 4.6% เทียบช่วงเดียวกันของปีก่อน ขณะที่ NPL ปี 2560 ปรับเพิ่มขึ้นมาเล็กน้อยเป็น 3.7% จากปี 2559 ที่ระดับ 3.5%
จากทิศทางผลประกอบการโดยรวมข้างต้น ทำให้ KS Research มีมุมมองเชิงบวกต่อกลุ่มธนาคารฯในปี 2561 โดยคาดว่าสินเชื่อจะเติบโตขึ้น 6% ระดับ NPL จะทรงตัวที่ระดับ 3.7% credit cost จะปรับลดลงจาก 1.5% เหลือ 1.3 กำไรสุทธิจะพลิกมาเติบโต 11.3%
กำไรจากการดำเนินงานที่ดีของกลุ่มธนาคารฯ เป็นการชี้นำผลประกอบการของกลุ่มการเงินที่ไม่ใช่ธนาคาร (Non Bank) โดยเฉพาะกลุ่มสินเชื่อที่มีหลักประกัน ซึ่ง MTLS เป็นตัวที่โดดเด่นที่สุด
ทั้งนี้ MTLS ได้รับผลกระทบน้อยจากการตั้งสำรองให้ได้ตามมาตรฐาน IFRS9 เนื่องจากปัจจุบันมีการตั้งสำรองไว้เป็นจำนวนมากอยู่แล้วเห็นได้จาก อัตราส่วนการตั้งสำรองต่อหนี้เสีย (Coverage Ratio) ที่สูงถึง 275% ขณะที่ SAWAD จะได้รับผลกระทบมากกว่าจาก Coverage Ratio ที่มีอยู่เพียง 93%
KS Research ยังคงคำแนะนำซื้อใน MTLS คาดกำไรงวดไตรมาส 4/60 สุทธิพุ่งทำ New High ต่อเนื่อง ในระดับ 697 ล้านบาท โต 44% เทียบช่วงเดียวกันของปีก่อน และ 7% เทียบไตรมาสก่อนหน้า ราคาหุ้นปัจจุบันยังเหลือ Upside อีกเกือบ 11% จากมูลค่าพื้นฐาน 44 บาท